Broj: 711-I-764-P-127/22-03-17

Zagreb, 4. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Saše Tomašića, tajnika Udruge županijskih uprava za ceste**,za davanjem očitovanja,na 162. sjednici, održanoj 4. ožujka 2022., daje sljedeće

**OČITOVANJE**

**I. Sukladno članku 7. točci d) ZSSI/21-a, ravnatelji županijskih uprava za ceste ne smiju pored plaće za obnašanje javne dužnosti primi božićnicu, regres za godišnji odmor, dar za dijete, uskrsnicu, bonus za ostvarene rezultate poslovanja, uplate u dobrovoljni mirovinski fond, dodatno zdravstveno osiguranje, te životno osiguranje, jer se ovi primici ne mogu smatrati plaćom obveznika, već drugim dodatkom za obnašanje javne dužnosti.**

**II.** **Iako plaćanje police dopunskog zdravstvenog osiguranja predstavlja primanje nedopuštene dodatne naknade, obveznici iz točke I. izreke mogu koristiti usluge do isteka ugovorenog razdoblja ukoliko je polica dopunskog osiguranja u cijelosti plaćena prije stupanja ZSSI/21-a na snagu temeljem sklopljenog ugovora.**

**III. Nije u suprotnosti s odredbama ZSSI/21-a, ako je to određeno zakonom ili nekim drugim aktom kojim se uređuje njegov radno-pravni status, da uz plaću za obnašanje ove javne dužnosti, obveznici iz točke I. izreke ostvaruje sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te da koristi službene stanove, prijevozna sredstva,** **računala i mobitel,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

**- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

**- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti,**

**jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

**IV. Obveznici nemaju pravo na plaćeno članstvo u strukovnim komorama od tijela javne vlasti u kojem obnašaju dužnost.**

Obrazloženje

Saša Tomašić, tajnik Udruge županijskih uprava za ceste podnio je zahtjev za očitovanjem koji je u knjigama ulazne pošte zaprimljen 17. veljače 2022. pod brojem: 711-U-2995-P-127/22-01-3, povodom kojeg se vodi predmet broj P-127/22.

U zahtjevu podnositelj traži mišljenje Povjerenstva smatraju li se isplate božićnica, regresa za godišnji odmor, dara za dijete, bonusa za ostvarene rezultate poslovanja, uplate u dobrovoljni mirovinski fond, dodatno zdravstveno osiguranje, životno osiguranje, topli obrok, uskrsnica, poklon bonovi,dnevnice za službena putovanja, naknade za topli obrok, sukladno Pravilniku o porezu na dohodak, plaćene edukacije i stručna usavršavanja, kao uvjet za radno mjesto po ugovoru te članarine upisa u komoru, što je također uvjet za radno mjesto, darom u smislu odredbi ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 62. ZSSI/21-a propisano je da ravnatelji županijskih uprava za ceste obveznici u smislu Zakona te ih stoga povodom obnašanja navedene dužnosti obvezuju zabrane i ograničenja propisane odredbama ZSSI/21-a.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo daje obrazloženo očitovanje u pogledu postavljenog upita dopuštenosti ostvarivanja drugih primitaka od poslodavca pored plaće primjenom odredbe članka 7. točke d) ZSI/21-a, a ne članka 15. ZSSI/21-a, koja se odnosi na zabranu primitka nedopuštenog dara od trećih osoba, što nije povezano s radnim odnosom i drugim naknadama koje se s tim u vezi isplaćuju.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćomdužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11-a), već primitci dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7.. točke d) ZSS/11-a.

Imajući u vidu da odredbe novog ZSSI/21-a, koji je stupio na snagu 25. prosinca 2021., na istovjetan način u članku7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Osim navedenih primitaka, isplate dara za dijete, bonusa za ostvarene rezultate poslovanja i sl. kao i uplate u dobrovoljni mirovinski fond te dodatnog zdravstvenog osiguranja, premije životnog osiguranja i sl.,na koje obveznici imaju pravo sukladno sklopljenom ugovoru, također predstavljaju dodatne naknade za obnašanje javne dužnosti, čiji je primitak zakonski zabranjen.

Iako obveznici nemaju pravo na podmirenje police dopunskog i dodatnog zdravstvenog osiguranja, na što je ukazano Smjernicom od 31. siječnja 2022., Povjerenstvo uvažava okolnost da su police osiguranja novih obveznika zaključene prije njihova stupanja na dužnost kao i da bi raskid ugovora mogao imati štetne posljedice za ugovaratelja osiguranja, te bi stoga obveznik mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI/21-a na snagu.

U odnosu na poklon bonove, iste poslodavci u pravilu predaju povodom određenih blagdana te se temeljem istih ostvaruje pravo na kupovinu u previđenim trgovinama s kojima postoji ugovorni odnos. Predaja poklon bona predstavlja način kojim se, pored isplate gotova novca, mogu ostvarivati isplate dodatnih naknada.

Stoga ako je propisano ili ugovoreno da se poklon bon daje povodom nekog blagdana, primjerice Uskra, zapravo se radi o primitku uskrsnice, neovisno o tome što nije isplaćen u gotovini, te se u svakoj takvoj situaciji radi o zabranjenoj dodatnoj naknadi iz članka 7. točke d) ZSSI/21-a čiji je primitak zabranhen.

Nadalje, Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je to određeno zakonom ili nekim drugim aktom kojim se uređuje njegov radno-pravni status.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, nije suprotno odredbama ZSSI/21-a da obvezniku istodobno uz primanje plaće budu plaćene premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti, ako je nekim aktom to pravo određeno.

Nadalje, ako je nekim aktom to pravo određeno, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću,

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

U odnosu na plaćanje članarine u stručnoj komori, utvrđuje se kako je njezino plaćanje pretpostavka za članstvo u komori, odnosno za obavljanje određenih poslova, ali je članstvo u strukovnoj komori prvenstveno povezano s konkretnom osobom koja time stječe licencu, odnosno ovlaštenje za obavljanje određenih stručnih poslova, koja je strogo osobna i neprenosiva, odnosno vezana za stručne kvalifikacije osobe, a ne za obnašanje javne dužnosti, slijedom čega bi u ovome slučaju teret plaćanja članarine trebao snositi obveznik.

Osim toga, ne može se isključiti mogućnost da bi obveznik u nekom trenutku poslove koje obavlja temeljem članstva u komori mogao povremeno ili stalno započeti obavljati u privatnom aranžmanu, stoga bi se našao u situaciju da je pravo njihova obavljanja te ostvarivanja privatnih interesa stekao temeljem uplate tijela javne vlasti u kojem obnaša dužnost.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana